Александър Поуп
Ода на самотата

Превод от английски: Александър Шурбанов, 1995

chitanka.info

Блазе на онзи, който е доволен

в кръга на бащината си земя

и с радост диша въздуха охолен,

че си е у дома,

чиито ниви с хляб го сподобяват,

а пък стадата — с мляко и руна,

чиито буки лете хлад му дават,

а зиме — топлина.

Честит е който гледа уталожен

как часове и дни се нижат рой,

със здраво тяло, с ум неразтревожен

дене в блажен покой,

в дълбок сън нощем, работа и сладост

съединил в едно и отдих тих,

и дух невинен, дето литва с радост

към размисъл и стих.

Тъй нека да живея — сам, без слава,

и да умра, без да ви натъжа,

и никой камък нека не издава

къде лежа.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.